《题袁才举明景轩诗》
宋代·项安世

孤竹两高人，不止一清字。
平生不念恶，和气满天地。
后来展禽不，但以和得声。
至其不易介，耿耿秋旻清。
达人盖存我，不与外物较。
冥观莹方寸，随俗等喧闹。
由其有内外，所以立二名。
要知出和瞳，何往非通明。
入与神明居，如月出秋水。
出与尘坌交，如莲花泥滓。
莲虽不拒泥，终不与泥同。
月岂必在水，亦在潢汙中。
由然与之俱，餔糟汩其泥。
退而省其私，炯若清庙圭。
昔者吾先师，不拒中牟费。
所贵不磷缁，不贵作同异。
当时解此转，惟有颛孙生。
于人无不容，自有嘉与矜。
嗟哉道不明，智过愚不及。
清为水底魂，浊为瓜上集。
乡愿乘间起，遂处二者间。
不夷亦不惠，以此容其奸。
吾道大明镜，皎皎当空垂。
物来无拣择，随尔多妍媸。
终然不失我，光景湛如一。
不落内外尘，亦不中间立。
我学不至此，颇识此中情。
意语不成诗，往作轩中铭。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项不家说》、《平庵悔稿》等。其生平可见于《馆阁续录》、《宋史》。